TARYBOS SPRENDIMAS
2007 m. liepos 10 d.
leidžiantis Austrijai sudaryti susitarimą su Šveicarija, į kurį įtraukiamos nuostatos, nukrypstančios nuo Direktyvos 2006/112/EB dėl pridėtinės vertės mokesčio bendros sistemos 2 straipsnio 1 dalies d punkto
(2007/485/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 396 straipsnį,
atsižvelgdama į Komisijos pasiūlymą,
kadangi:
(1)
Pagal Direktyvos 2006/112/EB 396 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei su trečiąją šalimi sudaryti susitarimą, į kurį būtų įtrauktos nuo šios direktyvos nukrypti leidžiančios nuostatos.
(2)
Laiške, kurį Komisijos Generalinis sekretoriatas užregistravo 2005 m. rugsėjo 13 d., Austrija paprašė leidimo sudaryti su Šveicarija susitarimą dėl pasienio elektrinės statybų ant Ino upės tarp Pruco (Austrija) ir Člino (Šveicarija).
(3)
Remdamasi Direktyvos 2006/112/EB 396 straipsnio 2 dalimi, 2007 m. kovo 1 d. raštu Komisija pranešė kitoms valstybėms narėms apie Austrijos prašymą. 2007 m. kovo 6 d. raštu Komisija pranešė Austrijai, kad turi visą informaciją, kuri, Komisijos nuomone, yra būtina prašymui įvertinti.
(4)
Į susitarimą įtraukiamos su pridėtinės vertės mokesčiu (PVM) susijusios nuostatos, nukrypstančios nuo Direktyvos 2006/112/EB 2 straipsnio 1 dalies d punkto, dėl pasienio elektrinei skirtų prekių, importuojamų į Austriją. Šios prekės, kurias į Austriją iš Šveicarijos importuoja visišką teisę į PVM atskaitą turintys apmokestinamieji asmenys, neapmokestinamos PVM, kad iš Šveicarijos būtų gautos panašios lengvatos į Šveicariją iš Austrijos importuojamoms prekėms.
(5)
Todėl nukrypti leidžianti nuostata neturės jokios neigiamos įtakos Europos Bendrijų nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Austrijai leidžiama sudaryti susitarimą su Šveicarija, į kurį įtraukiamos nuo Direktyvos 2006/112/EB nukrypstančios nuostatos dėl pasienio elektrinės ant Ino upės tarp Pruco (Austrija) ir Člino (Šveicarija) statybos, priežiūros, atnaujinimo ir eksploatacijos.
Nukrypstančios nuostatos dėl PVM, susijusios su susitarimu, yra išdėstytos 2 straipsnyje.
2 straipsnis
Nukrypstant nuo Direktyvos 2006/112/EB 2 straipsnio 1 dalies d punkto, visišką teisę į PVM atskaitą turinčių apmokestinamųjų asmenų iš Šveicarijos į Austriją importuojamos prekės neapmokestinamos PVM, jeigu naudojamos 1 straipsnyje minėtai pasienio elektrinei statyti, prižiūrėti, atnaujinti ir eksploatuoti.
3 straipsnis
Šis sprendimas skirtas Austrijos Respublikai.
Priimta Briuselyje, 2007 m. liepos 10 d.